Europese Kersvakansie dalk 'uitgestel' | Netwerk24
Europese Kersvakansie dalk 'uitgestel'
'n Europese Kersvakansie? Dit gaan 'n tameletjie wees, tensy die koronavirus óók vakansie gaan hou!
Met slegs ses weke tot Kersfees geld inperkings en ander maatreëls nog in verskeie lande.
'n Aantal Europese lande het gewaarsku dit is heeltemal te vroeg om reise te beplan, omdat infeksies steeds op die hele vasteland skerp styg.
In Swede is mense gesê om voor te berei op moontlike reisbeperkings in die vakansietydperk.
Mense loop Donderdagaand verby kersbome in 'n straat in Parys. Foto: Reuters
Intussen het die Ierse en Franse owerhede gesê dit is te gou om te sê of mense reisreëlings kan tref.
Portugal stel op al hoe meer plekke 'n aandklokreël in. Driekwart van die land is van Maandag onder die strengste inperkings tot dusver.
Anders Tegnell, staatsepidemioloog in Swede, het aan burgers gesê om voor te berei op die moontlikheid van beperkte reise tussen verskillende gebiede gedurende die Kerstyd, sodat die gesondheidsorgdienste nie oorweldig word nie.
'n Voorlopige besluit sal waarskynlik oor 'n week of twee geneem word. Hy sê Swede moet voorbereid wees dat dinge nog "voor Kersfees" kan verander.
Pendelaars Woensdag op Stockholm se Sentraal-metrostasie tydens spitstyd. . Foto: Reuters
Donderdag het owerhede 40 nuwe sterftes aangekondig, die land se hoogste daaglikse sterftes die afgelope vyf maande.
Jean Castex, premier van Frankryk, het ook vandeesweek gesê dis te vroeg om te sê of burgers treinkaartjies kan koop om tydens die Kerstyd te reis.
Ingevolge die inperkingsmaatreëls kan mense in Frankryk slegs hul huise verlaat om te gaan werk (indien hulle nie van die huis af kan werk nie), om noodsaaklike goedere te koop, vir mediese redes of om een ??uur per dag te oefen. Alle nienoodsaaklike winkels, restaurante en kroeë is gesluit, maar skole en kleuterskole bly oop.
'n Verlate straat wat met Kersliggies versier is in Galway, Ierland. Die strengste moontlike inperkings geld in die land. Foto: Reuters
In teenstelling het Duitse owerhede aangemeld die streng inperkings het daartoe gelei dat die infeksies aan die afplat is.